P R E S S E M E D D E L E L S E

**Nu får jyske og fynske virksomheder styrket deres konkurrencefordele**

**Tid er penge og begge dele er afgørende konkurrenceparametre i erhvervslivet. Nu får flere jyske og fynske virksomheder det lettere i konkurrencen, hvis de jævnligt handler med udlandet. For kurerfirmaet DHL Express kan nu levere udenlandske kurerforsendelser inden kl. 9 om morgenen til virksomheder i Fredericia, Kolding og Middelfart. Det er lige så hurtigt som i København.**

**Vallensbæk d. 26. november 2015:** ”Vi ved, at det for mange virksomheder er afgørende at få deres leverancer så tidligt på dagen som muligt. Jo før de får dem, jo før kan de sende indholdet videre i mere eller mindre bearbejdet form. Når de præcist kender tidspunktet for, hvornår fx en reservedel kommer, giver det dem mulighed for at planlægge deres arbejde langt bedre. Dermed kan de yde en hurtigere service over for deres egne kunder, så det er en win-win situation for alle parter,” siger Jan Juel Michelsen, der er Ops Performance Manager hos DHL Express.

Kurerfirmaet har netop fået genindsat et stort Boing transportfly, der lander hver morgen kl. 05.30 i Billund lufthavn direkte fra DHL Express’ knudepunkt i Leipzig i Tyskland. Flyet vil hver dag medbringe tusindvis af pakker til videredistribution i Jylland og på Fyn. Så snart flyet er tømt, bliver alle forsendelser kørt til DHL’s pakkecentraler i Fredericia og Skanderborg. Her bliver alle forsendelser registreret og sorteret, hvorefter de karakteristiske gule DHL-biler kan køre ud med pakkerne. I forhold til kurerfirmaets nye løfte om at levere forsendelser i Fredericia, Kolding og Middelfart inden kl. 09.00 er det med andre ord en hektisk proces der foregår i timerne forinden.

**Også hurtigere i andre byer**

Det er dog andre byer i Jylland og på Fyn, der kommer til at mærke den hurtigere levering. For DHL Express udvider nu også området, hvor firmaet lover at kunne levere inden kl 12 på hverdage. Nu vil de fleste virksomheder i Jylland og Fyn kunne drage fordel af det.

”Vi vil være dem, der er hurtigst til at køre udenlandske forsendelser ud i Jylland og på Fyn. Udover at det gavner virksomheders forretning, er det også en stor fordel for os selv. For jo før vi får pakkerne op, jo tidligere kan vores chauffører komme ud på deres ruter. Det betyder, at fordi pakkerne kommer tidligere, kan kurererne komme hurtigere afsted og tilbringe længere tid på deres ruter. Den enkelte kurer kan altså nå flere leverancer på sin arbejdsdag og dermed kan vi faktisk spare et par biler ude på ruterne. Den besparelse går direkte på vores bundlinje og vil være ganske betydelig,” siger Jan Juel Michelsen og tilføjer:

”Al erfaring viser os, at når først virksomhederne har oplevet fordelene ved tidlige leverancer, så begynder de at kræve det hos deres leverandører. Andelen af virksomheder, der nyder godt af at vi får et transportfly ind hver morgen, forventer jeg derfor hurtigt vil stige.”

**For yderligere oplysninger, kontakt venligst:**

Jan Juel Michelsen, Ops Performance Manager hos DHL Express på telefon 72 399 002.

Evt. billeder kan findes her: <http://www.mynewsdesk.com/dk/dhl-danmark/latest_media>

DHL er verdens førende firma i logistikbranchen. DHL’s mange divisioner tilbyder en uovertruffen portefølje af logistikydelser lige fra national og international levering af pakker, internationale ekspresforsendelser, vej-, luft- og søtransport til supply chain management i industrien. Med flere end 325.000 medarbejdere i over 220 lande og områder over hele verden forbinder DHL mennesker og virksomheder sikkert og pålideligt og sørger for de globale handelsstrømme. Og med specialiserede løsninger til vækstmarkeder og industrier, herunder e-handel, teknologi, life science og sundhedspleje, energi, biler og detailhandel, samt en gennemprøvet forpligtelse til at udvise ansvarlighed og en uovertruffen tilstedeværelse på vækstmarkederne, er DHL i den grad positioneret som “The Logistics company for the world”.

DHL er en del af Deutsche Post DHL Group. Den realiserede omsætning var i 2014 på mere end 56 milliarder euro.